STI ดีด 2% ยืนบวกครั้งแรกตั้งแต่เข้าเทรด ฟากผบห.ปักเป้ารายได้ปี 62 โตเกิน 15%
STI ดีด2% ยืนบวกครั้งแรกตั้งแต่เข้าเทรด ฟากผบห.ปักธงรายได้ปีหน้าโตเกิน 15% จ่อเซ็นรับ 2 งานใหม่ 1.5 พันลบ. ในม.ค.62 ล่าสุด ณ เวลา 11.54 น. อยู่ที่ 5.20 บาท บวก 0.10 บาท หรือ 1.96% สูงสุดที่ 5.35 บาท ต่ำสุดที่ 5.10 บาท ด้วยมูลค่าซื้อขาย 7.82 ล้านบาท
24 ธ.ค. 2561

ผู้สื่อข่าวรายงานว่า ราคาหุ้น บริษัท สโตนเฮ้นจ์ อินเตอร์ จำกัด (มหาชน) หรือ หุ้น STI ล่าสุด ณ เวลา 11.54 น. อยู่ที่ 5.20 บาท บวก 0.10 บาท หรือ 1.96% สูงสุดที่ 5.35 บาท ต่ำสุดที่ 5.10 บาท ด้วยมูลค่าซื้อขาย 7.82 ล้านบาท

ทั้งนี้ ราคาหุ้น STI ปรับตัวขึ้นครั้งแรกหลังจากเข้าซื้อขายในตลาดหลักทรัพย์เอ็ม เอ ไอ (mai) เมื่อวันที่ 19 ธ.ค.2561
ขณะที่ก่อนหน้านี้ นายสมเกียรติ ศิลวัฒนาวงศ์ ประธานเจ้าหน้าที่บริหาร STI เปิดเผยว่า บริษัทตั้งเป้ารายได้ปี 62 จะเติบโตไม่ต่ำกว่า 15% โดยปัจจุบันบริษัทมีงานในมือ (Backlog) กว่า 700 ล้านบาทที่จะทยอยรับรู้ในปีหน้าเป็นส่วนใหญ่ ซึ่งคิดเป็น 80% ของเป้าหมายรายได้
ขณะเดียวกันบริษัทอยู่ระหว่างเตรียมเข้าเซ็นสัญญารับงานใหม่อีก 2 โครงการในช่วงเดือน ม.ค. 62 มูลค่าราว 1,500 ล้านบาท คืองานโครงการโรงแรมระดับ 4 ดาวทำเลเอกมัย และโครงการ one bangkok
ทั้งนี้ บริษัทยังคงมั่นใจว่าจะรักษาระดับอัตรากำไรสุทธิในปีหน้าให้อยู่ที่ 12-13% โดยบริษัทเน้นเข้ารับงานโครงการทั้งขนาดใหญ่และเล็กไม่ว่าจะเป็นงานโครงการโรงแรม งานโรงการโรงพยาบาล และคอนโดมิเนียม  เป็นต้น
สำหรับวันนี้ที่ราคาหุ้น STI ต่ำกว่าราคาเสนอขาย IPO นั้น นายสมเกียรติ มองว่า เป็นผลมาจากภาวะตลาดที่ไม่เอื้ออำนวย แต่อย่างไรก็ตาม บริษัทยืนยันว่าผลประกอบการจะยังมีการเติบโตอย่างต่อเนื่อง และบริษัทยังคงดำเนินการตามนโยบายปันผลที่ไม่ต่ำกว่า 50% ซึ่งในงวดปี 61 นี้บริษัทก็ได้เตรียมเสนอให้ที่ประชุมผู้ถือหุ้นได้พิจารณาเพื่อจ่ายเงินปันผลเช่นกัน